賦揚州伯父海檜
作者：樓鑰
朝代：宋

paragraphs: 潜虬拔地徑夭矯，騰拏勢出青雲表。
爲誰猶向此中蟠，坐閲春秋昏復曉。
團團高蓋月輪平，矗矗蒼叢衆星小。
枯槎當面結生香，外有霜皮細勻遶。
乃知造化有神巧，散作樛枝窮樹杪。
雖非直榦棟梁材，怪怪奇奇樂幽窈。
獨秀海山臨浩漾，駭浪翻空雲縹渺。
茁芽自有甘露滋，弄影幾經霜月皎。
崢嶸老氣本天然，後生矯揉何時了。
我家揚州真好事，買歸但覺千金少。
夜半有力欲負之，護持和璧終歸趙。
從來寫照無髣髴，畫師欲快毫端掃。
解衣盤礴意慘澹，卷起生綃色徒愀。
我來青邊立寒峭，自憐氣與秋天杳。
倚筇一笑賓亦歡，開尊相與傾清醥。
謂當好此如好賢，爲君三復緇衣篇。
時時來前看不足，終待結屋平湖邊。